Magyarbiliárd Országos Bajnokság
(2009-2010)
A Magyar Bábus Biliárd Egyesület - a Magyar Biliárd Szövetség, illetve a Karambol Szakág jóváhagyásával - ezennel beindítja, illetve évről-évre szervezni szándékozik az Országos Bajnokságot a tradicionális magyar bábus (fás) biliárdjátékok vonatkozásában.

A Magyarbiliárd Országos Bajnokság központi céljai:
· a Magyarországon régóta honos bábus (fás) biliárdjátékok (a "magyarbiliárd" játékok: 120-as, 500-as, 1000-es) népszerűsítése;

· a hivatalosan társadalmi szervezetként megalakult és az MBBE-be tagként belépett biliárd klubok, illetve a sportszervezetek biliárd szakágai részére játéklehetőséget biztosítani országos bajnokság keretében;
· a játékosok, a csapatok játéktudásának, felkészültségének minél magasabb szintre emelése, az országos ranglisták gondozása, felkészítés nemzetközi versenyekre.
Az Országos Bajnokság (továbbiakban OB) szerkezete
Az OB Csapatbajnokságból illetve egyéni és páros kupákból tevődik össze.
A pontszerző Kupákat aktuálisan rendezője írja ki, és az MBBE minősíti, illetve felügyeli. Fontos, hogy egy verseny csak legalább 30 induló (páros verseny esetén legalább 16 páros) esetén lehet pontszerző kupa!
Az OB versenyein az MBBE által jóváhagyott játékszabályok vannak érvényben, melyek megtalálhatók a www.magyarbiliard.hu honlapon.
Az OB állása, illetve végeredménye a folyamatosan vezetett ranglistákból állapítható meg, melyek:

I. A csapatranglista játékfajtánként a következő adatokat tartalmazza (csak a Csapatbajnokság eredményei alapján, a csapatok tekintetében):

1. a szerzett csapatpontok;

2. nyert mérkőzések száma - vesztett mérkőzések száma;

3. nyert szettek száma - vesztett szettek száma;

4. szerzett játékpontok (fa) - "adott" játékpontok (fa).
A sorrendet elsősorban 1. érték, majd 2. értékek különbsége, ezt követően a 3. illetve 4., pontokban feltüntetett értékek különbsége szerint kell meghatározni.

II. Az egyéni ranglista játékfajtánként a következő adatokat tartalmazza (az OB Csapatbajnokság és a pontszerző kupák összevont eredményei alapján):

1. a szerzett ranglistapontok összege;

2. nyert mérkőzések száma - vesztett mérkőzések száma;

3. nyert szettek száma - vesztett szettek száma;

4. szerzett játékpontok (fa) - "adott" játékpontok (fa).
Megjegyzés: A Csapatbajnokság páros mérkőzésein szerzett játékpontok (fa) nem számítanak be az egyéni ranglistába.

A sorrendet elsősorban 1. érték, majd 2. értékek különbsége, ezt követően a 3. illetve 4., pontokban feltüntetett értékek különbsége szerint kell meghatározni.

A 2009. április 20-án induló első Magyarbiliárd OB a 120-as, illetve a 120-as dupla játékfajtákban, illetve egyéni és csapat kategóriában indul.
Az egyéni OB a Csapatbajnokság és a pontszerző kupák összevont eredményei alapján, fenti ranglista szerint történik, a Csapatbajnokság pedig az alábbiak szerint (páros raglistát egyelőre nem vezetünk).

Magyarbiliárd Csapatbajnokság
A Csapatbajnokság keretében a 120-as és a 120-as dupla játékok mérkőzései összevontan kerülnek lebonyolításra, de az eredményeket külön-külön kell regisztrálni, illetve bajnokság végeredményét is egymástól függetlenül hirdetjük ki a két játékfajta tekintetében.
Két csapat egy találkozója esetén először a 120-as majd a 120-as dupla játék mérkőzéseit kell lejátszani. Mindkettő tekintetében először 5 egyéni, majd 2 páros mérkőzésre kerül sor - minden esetben 2 nyert szettig tart a játék. Az állástó függetlenül mind a hét mérkőzést le kell játszani, mind két játékfajtában.
A forduló megkezdésekor a két csapatkapitány egymásmellé helyezve az előre elkészített csapatbeosztást (külön-külön a két játékfajtára - azaz a 120-as dupla csapatbeosztását csak a dupla mérkőzések megkezdése előtt szükséges elkészíteni), kialakul a lejátszandó mérkőzések listája.
A csapatok minimális száma 5 fő, maximális száma 9 fő (külön-külön a két játékfajtában, de lehetnek átfedések, sőt ugyanazon játékosok is beoszthatók mindkét játékfajta csapatába).
A klubok adott csapat játékosait egy az MBBE részére legkésőbb 2009. április 27-ig nyomtatott és elektronikus formában is megküldött keretből választhatják az OB fordulóira.
Az eredményeket jegyzőkönyvben kell rögzíteni a játékosok, illetve a csapatok tekintetében: nyert mérkőzések száma - vesztett mérkőzések száma; nyert szettek száma - vesztett szettek száma; szerzett pontok /fa/ - "adott" pontok /fa/ (egy megnyert szett után a győztesnek 120 pontot kell felírni). A jegyzőkönyvet az illető játékosok, illetve a csapatkapitányok aláírásukkal hitelesítik (a formanyomtatvány letölthető a www.magyarbiliard.hu honlapról). A jegyzőkönyvek egy-egy példányát a csapatok kötelesek megőrizni, illetve a vendéglátó klub egy-egy eredeti példányt az MBBE részére postán megküldeni. Fontos továbbá, hogy a vendéglátó klub a jegyzőkönyvek elektronikus változatát a találkozót követő szerda 20 óráig elküldje az info@magyarbiliard.hu e-mail címre!
Csapatpontok: A mérkőzések páratlan volta miatt döntetlen eredmény nem születhet, így egy forduló alkalmával a győztes csapat 2, a vesztes 0 bajnoki pontot kap (külön-külön a két játékfajta esetén).
Egyéni ranglistapontok a Csapatbajnokság tekintetében: Minden egyéni mérkőzésért 200 egyéni ranglistapontot kap a győztes játékos, illetve minden páros mérkőzésért 100-100 egyéni ranglistapontot kapnak a győztes páros tagjai (külön-külön a két a két játékfajta esetén; a vesztesek nem kapnak pontot).
Egyéni ranglistapontok a pontszerző kupák tekintetében: Minden pontszerző kupán résztvevő, de helyezést el nem érő játékos 20 egyéni ranglistapontot kap egyéni verseny esetén, illetve 10-10 egyéni ranglistapontot páros verseny esetén. A verseny helyezettjei által szerezhető ranglistapontokat a kupa aktuális kiírása tartalmazza, az MBBE jóváhagyásával.
A Csapatbajnokság két szakaszból áll. Az első szakaszban csapatok versengése három csoportba osztva zajlik. Egy csoporton belül oda- és visszavágóra is sor kerül - mindkét csapat törzshelyén (a helyszíneket, illetve annak változását, az illető találkozó előtt legalább 2 héttel írásban közölni kell az ellenféllel és az MBBE-vel). A vendéglátó csapat feladata a lebonyolítás minden feltételének biztosítása.
A csoportok első két helyezett csapatai továbbjutnak második szakaszba (külön-külön a két játékfajtában).
Fontos:

· A Csapatbajnokság fordulóinak sorsolására 2009. április 18-án szombaton 14 órakor kezdődik a Tréning Center Sport- és Szabadidőközpontban (Békéscsaba, Víztároló utca 2.).
· A Csapatbajnokságba történő regisztrációs határidő: 2009. április 7. Egy nyilatkozatot kérünk a Csapatbajnokságban való részvételi szándékról, lehetőleg e-mail-ben (info@magyarbiliard.hu), esetleg SMS-ben (20-9725902) a klub nevének, településének, illetve az illetékes telefonjának, e-mail címének megadásával.
· A Csapatbajnokságban részt venni kívánó csapatok hivatalos jelentkezésének, és a részvételi díj befizetésének határideje 2009. április 18‑a szombat. A Csapatbajnokság részvételi díja 30.000,- Ft, mely befizethető átutalással (Magyar Bábus Biliárd Egyesület, bank: 10400061-50505548-50481006), vagy személyesen. A részvételi díjak minimum 75%-a képezi a helyezettek díjalapját.
· A játékoskeret beküldésének határideje 2009. április 27.
· A klubok MBBE-be történő belépése, illetve a tagdíj kifizetése 2009. április 27-tól, május 31-ig folyamatosan. A tagdíj klubbonként és évenként 25.000,- Ft, mely tartalmazza a Magyar Biliárd Szövetség tagdíját is.
A Csapatbajnokság adott találkozója időpontjának módosítása
A sorsolást, illetve a csapatok egyeztető megbeszéléseit követően a tabellát véglegesítjük. Azt követően valamely találkozó időpontját módosítani csak különleges esetben, és mindkét érintett csapat csapatkapitányának közös kérelmére van lehetőség. A kérelmet az MBBE-nek kell benyújtani legalább 4 héttel a szóban lévő találkozó kitűzött napja előtt.

A Csapatbajnokság adott találkozójának elmaradása
Valamely csapat késlekedése esetén a másik csapatnak 1 órát kötelessége várni.

Amennyiben a mérkőzés valamelyik csapat hibájából elmarad, úgy a 2 bajnoki pontot az aktuális ellenfél csapat javára kell felírni, illetve a vétkes csapat büntetése első ízben 5000,‑Ft, másod ízben 10000,- Ft és mínusz 2 bajnoki pont, harmad ízben ki kell zárni a bajnokságból. A vétkes csapat a megállapított pénzbüntetést 30 napon belül köteles befizetni az MBBE bankszámlájára.
Békéscsaba, 2009. április 27.
A Magyar Bábus Biliárd Egyesület Elnöksége
